મહાત્મા ગાંધીના ચંપારણ સત્યાગ્રહના પ્રસંગે આયોજિત સત્યાગ્રહથી સ્વચ્છતા ગૃહ કાર્યક્રમમાં વડાપ્રધાન નરેન્દ્ર મોદીએ ઉપસ્થિત મોટી સંખ્યામાં લોકોને સંબોધન કર્યું હતું. બિહારના પૂર્વીય ચંપારણ જિલ્લાના મોતીહારી ખાતે ઉપસ્થિત લોકોને મોદીએ સંબોધન કર્યું હતું. આજ જગ્યાએથી રાષ્ટ્રપિતા મહાત્મા ગાંધીએ સત્યાગ્રહ ચળવળની શરૂઆત કરી હતી. ૨૦૦૦૦થી પણ વધારે સ્વચ્છ ભારતના સ્વૈચ્છિક કાર્યકરોને સંબોધતા મોદીએ સ્વચ્છતાને પ્રોત્સાહન આપવાની જરૂરિયાત ઉપર ભાર મુક્યો હતો. સાથે સાથે તેઓએ બિહારના મુખ્યમંત્રી નીતિશકુમાર અને નાયબ મુખ્યમંત્રી સુશીલકુમાર મોદી દ્વારા કરવામાં આવેલા કામની પણ પ્રશંસા કરી હતી. મોદીએ પોતાના સંબોધનમાં કહ્યું હતું કે, સેંકડો વર્ષ પહેલા ઘણા લાકો દેશના જુદા જુદા ભાગોથી મહાત્મા ગાંધીની હાકલ ઉપર ચંપારણ પહોંચ્યા હતા.